SCB อ้าแขนรับคนตกงาน 5,000 อัตรา
SCB อ้าแขนรับคนตกงาน 5,000 อัตรา
25 ก.ย. 2563

นายสารัชต์ รัตนาภรณ์ ผู้จัดการใหญ่ ธนาคารไทยพาณิชย์ จำกัด (มหาชน) หรือ SCB เปิดเผยว่าจากวิกฤตการณ์ โควิด-19 ส่งผลกระทบต่อเศรษฐกิจของประเทศไทยเป็นอย่างมาก หลายบริษัทต้องปิดตัวลง มีการปลดพนักงาน หรือบางแห่งก็ไม่รับพนักงานเพิ่ม ทำให้ยอดอัตราการว่างงานเพิ่มขึ้นอย่างก้าวกระโดด โดยข้อมูลจากศูนย์วิจัยเศรษฐกิจและธุรกิจ (อีไอซี) ธนาคารไทยพาณิชย์ ระบุว่า ผลกระทบที่รุนแรงของโควิด-19 ต่อเศรษฐกิจ นำไปสู่การว่างงานที่สูงที่สุดนับตั้งแต่วิกฤติการเงินโลกของตลาดแรงงานไทย โดยจำนวนผู้ว่างงาน ณ ไตรมาส 2 ของปี 2563 อยู่ที่ 7.5 แสนคน จากกำลังแรงงานทั้งหมด 38.2 ล้านคน
ทั้งนี้ SCB เล็งเห็นความต้องการความมั่นคงทางการเงินอย่างมหาศาลและเร่งด่วนของคนไทยในสภาวะเศรษฐกิจปัจจุบัน จึงขอเป็นส่วนหนึ่งในการช่วยเหลือผู้ที่ประสบปัญหาการว่างงานให้ผ่านพ้นวิกฤตทางการเงินครั้งใหญ่นี้ ด้วยการประกาศรับสมัครงานเพิ่มเติมเพื่อช่วยภาครัฐสร้างงานให้คนไทยอย่างเร่งด่วนผ่านทางบริษัทในกลุ่มธุรกิจทางการเงินของธนาคาร ไทยพาณิชย์ จำกัด (มหาชน) ที่ธนาคารฯ ถือหุ้นในสัดส่วน 100% ของจำนวนหุ้นทั้งหมด อย่างบริษัท ไทยพาณิชย์ โพรเทค จำกัด ที่เพิ่งเริ่มดำเนินธุรกิจนายหน้าประกันชีวิตและประกันวินาศภัยอย่างเต็มรูปแบบหลังผลกระทบโควิด-19
โดยเปิดรับสมัครงานในตำแหน่งที่ปรึกษาด้านความคุ้มครอง (Protection Consultant) เพื่อทำหน้าที่นำเสนอความคุ้มครองด้านประกันชีวิตและประกันวินาศภัยที่เหมาะสมและคุ้มค่าให้กับคนไทยทั่วประเทศรวมกว่า 5,000 อัตราอย่างเร็วที่สุด ภายใต้โครงการ “สร้างเสริมภูมิคุ้มกันทางการเงิน” ที่จะสร้างงานและพัฒนาขีดความสามารถของบุคลากรให้เข้าใจพื้นฐานความมั่นคงทางการเงินเพื่อรองรับพฤติกรรมคนไทยที่เปลี่ยนไปหลังผลกระทบโควิด-19 ที่หันมาให้ความสำคัญเรื่องการวางแผนการเงิน และความกังวลต่อสุขภาพของตัวเอง เพื่อพร้อมออกไปช่วยเสริมภูมิคุ้มกันทางการเงินให้กับคนไทยทั่วประเทศผ่านความคุ้มครองที่หลากหลายที่นำเสนอด้วยอุปกรณ์ดิจิทัลที่ทันสมัย พร้อมกับบริการที่ใส่ใจและรวดเร็วฉับไว
อนึ่ง ไทยพาณิชย์ โพรเทค จะเริ่มเปิดรับสมัครเพิ่มเติมครั้งแรกในงาน Job Expo Thailand 2020 มหกรรมจัดหางานเพื่อคนไทยทั้งประเทศ ระหว่างวันที่ 26-28 กันยายน 2563 ณ ศูนย์นิทรรศการและการประชุมไบเทค บางนา เพื่อร่วมเป็นส่วนหนึ่งในนโยบายรัฐ “รวมไทยสร้างชาติ” เพื่อเร่งการฟื้นฟูระบบเศรษฐกิจด้วยการช่วยเหลือผู้ตกงานภายหลังสถานการณ์โควิด -19 คลี่คลายลง ภายในงานจะเปิดรับสมัครที่ปรึกษาด้านความคุ้มครอง (Protection Consultant) อย่างไม่จำกัด
โดยผู้สมัครมีหรือไม่มีประสบการณ์ด้านการขายมาก่อนก็สามารถมาเป็นครอบครัวเดียวกันกับไทยพาณิชย์ โพรเทคได้ โดยผู้สนใจสามารถยื่นใบสมัคร สัมภาษณ์ และรู้ผลรับเข้าทำงานได้จบภายในวันเดียว ผู้สนใจสมัครภายในงานสามารถลงทะเบียนล่วงหน้าได้ที่ form.scbprotect.co.th/venue/job-expo-thailand-2020 หรือ QR Code ด้านล่าง หลังจากนี้ทางบริษัทจะเปิดรับสมัครแบบเต็มรูปแบบอีกครั้งผ่านทาง www.scbprotect.co.th